b'\n_START_ARTICLE_\nYhdysvaltain siirtokunta-aika\n_START_PARAGRAPH_\nYhdysvaltain siirtokunta-aika kattaa Yhdysvaltain historiassa aikakauden ensimm\xc3\xa4isen englantilaisen siirtokunnan perustamisesta vuonna 1587 Yhdysvaltain itsen\xc3\xa4istymiseen vuonna 1776.\n_START_SECTION_\nEnsimm\xc3\xa4iset siirtokunnat\n_START_PARAGRAPH_\nEnsimm\xc3\xa4inen brittien siirtokunta nykyisten Yhdysvaltojen alueella oli Roanoke nykyisess\xc3\xa4 Pohjois-Carolinassa. Walter Raleigh l\xc3\xa4hetti saarelle runsaat sata siirtolaista vuonna 1587, mutta kun brittilaivoja saapui uudestaan paikalle 1590, siirtokunta oli kadonnut. Vuonna 1607 britit perustivat nykyiseen Virginiaan Jamestownin siirtokunnan. Kaupunki kasvoi osin siksi, koska siirtolaiseksi l\xc3\xa4htev\xc3\xa4 sai ilmaisen laivamatkan ja lopulta 100 eekkeri\xc3\xa4 maata vastineeksi siit\xc3\xa4, ett\xc3\xa4 h\xc3\xa4n suostui tekem\xc3\xa4\xc3\xa4n sopimuspalvelijana seitsem\xc3\xa4n vuoden ajan t\xc3\xb6it\xc3\xa4 London Company -yhti\xc3\xb6lle m\xc3\xa4\xc3\xa4r\xc3\xa4np\xc3\xa4\xc3\xa4ss\xc3\xa4. Jamestown k\xc3\xa4rsi aluksi vakavaa puutetta ja n\xc3\xa4l\xc3\xa4nh\xc3\xa4t\xc3\xa4\xc3\xa4. Vuosien kuluessa siirtokunnan talous kehittyi, ja vuonna 1619 sen valitsema edustuslaitos kokoontui ensimm\xc3\xa4isen kerran. Siirtokunnan kuolleisuus s\xc3\xa4ilyi kuitenkin korkeana, ja asukasluku kasvoi vain hitaasti. Vuonna 1622 intiaanit tappoivat l\xc3\xa4hes 350 uudisasukasta. Virginiaan oli tullut 1600-luvun puoliv\xc3\xa4liin menness\xc3\xa4 jo noin 40\xc2\xa0000 englantilaista siirtolaista. Ensimm\xc3\xa4iset orjat tuotiin viimeist\xc3\xa4\xc3\xa4n vuonna 1619.\n_START_SECTION_\nUskonnolliset pakolaiset Euroopasta\n_START_PARAGRAPH_\nMy\xc3\xb6s Mayflower-laivalla uskonnollista vainoa Hollantiin paenneiden Pohjois-Englannin separatistien, pilgrimien eli \xe2\x80\x98pyhiinvaeltajien\xe2\x80\x99, oli vuonna 1620 alun perin tarkoitus matkata Virginiaan. Myrskyn vuoksi he purjehtivat paljon pohjoisemmaksi ja laskivat ensiksi maihin nykyisen Cape Codin niemell\xc3\xa4. Lopulta he perustivat siirtokunnakseen Plymouthin nykyisess\xc3\xa4 Massachusettsissa. Paikalliset intiaanit auttoivat heit\xc3\xa4 selviytym\xc3\xa4\xc3\xa4n talvesta ja seuraavasta kes\xc3\xa4st\xc3\xa4kin, ja pyhiinvaeltajat viettiv\xc3\xa4t vuoden 1621 sadonkorjuujuhlaa yhdess\xc3\xa4 intiaanien kanssa ensimm\xc3\xa4isen\xc3\xa4 kiitosp\xc3\xa4iv\xc3\xa4n\xc3\xa4._NEWLINE_Vuosista 1628\xe2\x80\x931629 alkaen Amerikkaan alkoi muuttaa Englannin valtiokirkkoja vastustaneita puritaaneja, jotka perustivat ensimm\xc3\xa4isen siirtokuntansa 1630. Seuraavan vuosikymmenen aikana puritaaneja saapui Uuteen-Englantiin Bostonin etel\xc3\xa4puolelle 15\xc2\xa0000 \xe2\x80\x93 20\xc2\xa0000. He kehittiv\xc3\xa4t oman hallintoj\xc3\xa4rjestelm\xc3\xa4ns\xc3\xa4 ja alkoivat perustaa pieni\xc3\xa4 kaupunkeja. Puritaaneilla on katsottu olleen vaikutuksensa koko amerikkalaisen kansanvallan syntyyn, mutta toisaalta heid\xc3\xa4n ankarat s\xc3\xa4\xc3\xa4d\xc3\xb6ksens\xc3\xa4 kahlitsivat ajattelun ja toiminnan vapautta._NEWLINE_Kanadaan oli asettunut ranskalaisia ja it\xc3\xa4rannikolle turkiskauppaa hallitsevia hollantilaisia. Englantilaiset siirtokunnat saivat kuitenkin tukea em\xc3\xa4maastaan ja olivat siksi kilpailijoitaan elinvoimaisempia. Englannin hallituksen tavoitteet Pohjois-Amerikassa olivat sek\xc3\xa4 taloudellisia ett\xc3\xa4 uskonnollisia, kun kiusalliset eriuskoiset kuten puritaanit ja kveekarit muuttivat Uuteen-Englantiin. L\xc3\xa4htij\xc3\xa4t tavoittelivat aluksi l\xc3\xa4hinn\xc3\xa4 uskonnonvapautta, mutta my\xc3\xb6hemmin tulijat etsiv\xc3\xa4t my\xc3\xb6s vapaan ja vauraan el\xc3\xa4m\xc3\xa4n ehtoja, joita Euroopaa ei kyennyt antamaan.\n_START_SECTION_\nKoulutuksen kehitys\n_START_PARAGRAPH_\nMassachusettsin siirtokunnassa arvostettiin olosuhteiden ankaruudesta huolimatta koulutusta. 1636 perustettiin ensimm\xc3\xa4inen college tulevan sukupolven papiston kouluttamiseksi. Vuonna 1638 John Harvard lahjoitti testamentilla uudelle oppilaitokselle kirjaston ja puolet maatilastaan. Siit\xc3\xa4 l\xc3\xa4htien Yhdysvaltain ensimm\xc3\xa4inen yliopisto kantoi h\xc3\xa4nen nime\xc3\xa4\xc3\xa4n. My\xc3\xb6s alempiin koulutusasteisiin kiinnitettiin huomiota. Jo vuonna 1624 annettiin s\xc3\xa4\xc3\xa4d\xc3\xb6s koulutuksesta college-tason alapuolella, mutta se osoittautui tehottomaksi. Viisi vuotta my\xc3\xb6hemmin, todettuaan ett\xc3\xa4 "muuan tuon vanhan harhaanjohtajan Saatanan t\xc3\xa4rkeimmist\xc3\xa4 keinoista on pit\xc3\xa4\xc3\xa4 ihmiset tiet\xc3\xa4m\xc3\xa4tt\xc3\xb6min\xc3\xa4 kirjoituksista", Massachusettsin lains\xc3\xa4\xc3\xa4t\xc3\xa4j\xc3\xa4kunta vaati jokaista viidenkymmenen talouden kuntaa \xe2\x80\x9dheti nimitt\xc3\xa4m\xc3\xa4\xc3\xa4n lukemisen ja kirjoituksen opettajan ja huolehtimaan h\xc3\xa4nen palkkauksestaan\xe2\x80\x9d. Jokaisen sadan talouden kunnan oli lis\xc3\xa4ksi j\xc3\xa4rjestett\xc3\xa4v\xc3\xa4 latinan opetus yliopistoon aikoville. N\xc3\xa4it\xc3\xa4 s\xc3\xa4\xc3\xa4d\xc3\xb6ksi\xc3\xa4 my\xc3\xb6s j\xc3\xa4ljiteltiin muissa Uuden Englannin siirtokunnissa, paitsi Rhode Islandissa. N\xc3\xa4in Amerikassa ensimm\xc3\xa4isen\xc3\xa4 englanninkielisist\xc3\xa4 maista m\xc3\xa4\xc3\xa4r\xc3\xa4ttiin oppivelvollisuus voimaan.\n_START_SECTION_\nKolmetoista siirtokuntaa\n_START_PARAGRAPH_\nPohjois-Amerikan it\xc3\xa4rannikolle oli 1740-lukuun menness\xc3\xa4 muodostunut kolmentoista brittisiirtokunnan ketju pohjoisen New Hampshirest\xc3\xa4 etel\xc3\xa4n Georgiaan. Rannikosta 150 kilometri\xc3\xa4 sis\xc3\xa4maahan oli asuttua aluetta; sen takana oli intiaanien ja ranskalaisten maata. Florida kuului tuolloin Espanjalle ja Kanada Ranskalle._NEWLINE_Vuodesta 1700 vuoteen 1760 kolmentoista siirtokunnan v\xc3\xa4est\xc3\xb6 kasvoi noin 250\xc2\xa0000:sta yli puolentoista miljoonan \xe2\x80\x93 suunnaton m\xc3\xa4\xc3\xa4r\xc3\xa4 sen ajan mittapuulla ja suhteellisena kasvuvauhtina ainutlaatuinen maailmanhistoriassa. Kenties viel\xc3\xa4kin h\xc3\xa4mm\xc3\xa4stytt\xc3\xa4v\xc3\xa4mp\xc3\xa4\xc3\xa4 oli kuitenkin muutamien tuhansien johtavien perheiden nopea erottuminen ja niiden varallisuuden ja vallan nopea kasvu. Amerikan paikallishallinto perustui harvainvaltaan, jonka edellytyksin\xc3\xa4 oli \xc3\xa4\xc3\xa4nioikeuden rajaaminen vain melko suuren omaisuuden haltijoille sek\xc3\xa4 osanotto-oikeuden ep\xc3\xa4\xc3\xa4minen uudisasutukselta. Kokonaiset uudet suurehkot kaupungit j\xc3\xa4iv\xc3\xa4t ilman edustajia kokouksissa, tai ne saivat vain v\xc3\xa4h\xc3\xa4isen edustuksen._NEWLINE_Englanti ja Ranska kilpailivat Pohjois-Amerikan herruudesta l\xc3\xa4hes kahden vuosisadan ajan. Suuren siirtomaasodan 1756\xe2\x80\x931763 j\xc3\xa4lkeen Pariisin rauhassa Ranska joutui luopumaan kakista Pohjois-Amerikan omistuksistaan, ja se menetti Mississippin it\xc3\xa4puoliset alueet ja Kanadan Britannialle._NEWLINE_Brittisiirtokunnissa n\xc3\xa4kyi jo 1700-luvulla omaleimaisen amerikkalaisia piirteit\xc3\xa4. V\xc3\xa4est\xc3\xb6nkasvu oli nopeaa, ja amerikkalaisia oli vuoden 1775 tienoilla jo noin 2,5 miljoonaa. Amerikkalaisten keski-ik\xc3\xa4 oli korkeampi ja ravitsemustilanne parempi kuin eurooppalaisten. Syntyvyys oli korkea ja v\xc3\xa4est\xc3\xb6nkasvua vauhditti my\xc3\xb6s siirtolaisuus. Vuonna 1775 jo l\xc3\xa4hes kolmasosa amerikkalaisista oli syntyper\xc3\xa4lt\xc3\xa4\xc3\xa4n ei-englantilaisia.\n_START_SECTION_\nTalous\n_START_PARAGRAPH_\nNykyisten Yhdysvaltain alueelle tuotiin vuoteen 1770 menness\xc3\xa4 400\xc2\xa0000 \xe2\x80\x93 500\xc2\xa0000 orjaa Afrikasta. Orjia oli kaikissa siirtokunnissa. Pohjoisessa heid\xc3\xa4n asemansa vastasi valkoisten palkollisten asemaa, mutta etel\xc3\xa4n plantaaseilla he eliv\xc3\xa4t omistajilleen alistettuina. Orjakapinoita ei kuitenkaan juurikaan ollut._NEWLINE_Amerikkalaisten teht\xc3\xa4v\xc3\xa4n\xc3\xa4 oli tuottaa em\xc3\xa4maalle raaka-aineita kun englantilaiset pyrkiv\xc3\xa4t Pohjois-Atlantin kaupalliseen hegemoniaan. Vastikkeeksi amerikkalaiset saivat brittil\xc3\xa4isi\xc3\xa4 manufaktuurituotteita. Merkantilististen oppien mukaisesti siirtokuntien ja em\xc3\xa4maan v\xc3\xa4linen merenkulku ja kauppa oli monopolisoitu amerikkalaisten ja englantilaisten yksinoikeudeksi, ja ulkomainen kilpailu oli kielletty. T\xc3\xa4m\xc3\xa4 asetti tiettyj\xc3\xa4 esteit\xc3\xa4 siirtokuntien talousel\xc3\xa4m\xc3\xa4n kehitykselle, vaikka se takasikin hyv\xc3\xa4t markkinat amerikkalaisille tuotteille. Amerikkalaiset k\xc3\xa4viv\xc3\xa4t my\xc3\xb6s salakauppaa espanjalaisten ja ranskalaisten kanssa L\xc3\xa4nsi-Intian saarilla._NEWLINE_Siirtokuntien talouden perustana oli maatalous ja omavaraiset perheviljelm\xc3\xa4t, farmit. Maata oli runsaasti tarjolla. Pennsylvania tunnettiin \xe2\x80\x9cleip\xc3\xa4korina\xe2\x80\x9d, ja muista siirtokunnista saatiin tupakkaa, riisi\xc3\xa4 ja indigoa. Merenkulku, kalastus sek\xc3\xa4 rauta- ja tekstiiliteollisuus olivat keskittyneet Uuteen-Englantiin.\n_START_SECTION_\nUskonto ja hallinto\n_START_PARAGRAPH_\n1730- ja 1740-lukujen her\xc3\xa4tysliike Great Awakening mursi Harvardin ja Yalen kasvattaman papiston valtaa, erotti kirkon valtiosta ja loi elintilaa my\xc3\xb6hempien Yhdysvaltain lukuisille lahkoille ja uskonnollisille yhteis\xc3\xb6ille. Siirtokuntien itsehallintok\xc3\xa4yt\xc3\xb6nn\xc3\xb6t j\xc3\xa4ljitteliv\xc3\xa4t yh\xc3\xa4 Britannian hallitusmuotoa. Eri nimill\xc3\xa4 tunnetut lainlaatijakunnat olivat yleens\xc3\xa4 kaksikamarisia laitoksia. Kuvern\xc3\xb6\xc3\xb6rin apuna toimi neuvosto ja alahuoneena toimi asukkaiden valitsema edustajakokous. Valtaa k\xc3\xa4yttiv\xc3\xa4t usein paikalliset mahtisuvut. \xc3\x84\xc3\xa4nioikeutettujen m\xc3\xa4\xc3\xa4r\xc3\xa4 oli suurempi kuin Britanniassa, ja noin 50\xe2\x80\x9370 prosenttia valkoisista t\xc3\xa4ysi-ik\xc3\xa4isist\xc3\xa4 miehist\xc3\xa4 oli \xc3\xa4\xc3\xa4nioikeutettuja. \xc3\x84\xc3\xa4nioikeuden ehtona oli tavallisimmin 50 eekkerin maaomaisuus tai 50 punnan muu varallisuus. Naiset, orjat, intiaanit ja juutalaiset eiv\xc3\xa4t viel\xc3\xa4 1700-luvulla saaneet \xc3\xa4\xc3\xa4nest\xc3\xa4\xc3\xa4.'